1999/24/EY: Neuvoston päätös, tehty 14 päivänä joulukuuta 1998, kiinteiden polttoaineiden saastuttamatonta ja tehokasta käyttöä edistävästä monivuotisesta teknologisten toimien ohjelmasta (1998-2002)



Virallinen lehti nro L 007 , 13/01/1999 s. 0028 - 0030



NEUVOSTON PÄÄTÖS, tehty 14 päivänä joulukuuta 1998, kiinteiden polttoaineiden saastuttamatonta ja tehokasta käyttöä edistävästä monivuotisesta teknologisten toimien ohjelmasta (1998-2002) (1999/24/EY) EUROOPAN UNIONIN NEUVOSTO, joka ottaa huomioon Euroopan yhteisön perustamissopimuksen ja erityisesti sen 235 artiklan, ottaa huomioon komission ehdotuksen, ottaa huomioon Euroopan parlamentin lausunnon (1), ottaa huomioon talous- ja sosiaalikomitean lausunnon (2), ottaa huomioon alueiden komitean lausunnon (3), sekä katsoo, että (1) yhteisössä on saatavissa kiinteitä polttoaineita, ja kaikkialla maailmassa olevat käyttökelpoiset, runsaat ja monipuoliset kivihiilen lähteet takaavat sen, että kyseiset polttoaineet ovat edullinen energialähde nyt ja tulevaisuudessa, (2) kiinteiden polttoaineiden hyödyntämiseen käytettävällä saastuttamattomalla ja tehokkaalla teknologialla edistetään monipuolisten primaarienergian lähteiden käyttöä ja parannetaan yhteisön energiapolitiikan tavoitteiden tasapainoa, (3) kiinteitä polttoaineita käytetään yhä enemmän maailman sekä kehittyneillä että kehittyvillä alueilla, mikä lisää saaste- ja hiilidioksidipäästöjä; olisi pyrittävä kaikin tavoin vähentämään kyseisiä päästöjä edistämällä saastuttamatonta ja tehokasta teknologiaa sekä parhaan käytettävissä olevan teknologian soveltamista jo käytössä oleviin ja uusiin kiinteitä polttoaineita käyttäviin laitoksiin, (4) hiilen, ruskohiilen ja muiden kiinteiden polttoaineiden saastuttamattomaan hyödyntämiseen tarkoitettujen laitteiden valmistus ja tarjoaminen käytettäväksi sekä yhteisössä että sen ulkopuolella voi edistää työllisyyttä, (5) yhteisön ympäristötoimilla olisi parannettava ympäristön laatua ja varmistettava luonnonvarojen harkittu ja järkevä käyttö, ja saastuttamattomien hiiliteknologioiden käyttöönotto edistää näitä tavoitteita, (6) kiinteiden polttoaineiden hyödyntämiseen käytettävän aikaisempaa tehokkaamman saastuttamattoman teknologian edistämisellä voidaan huomattavasti auttaa vähentämään fossiilisten polttoaineiden käytöstä aiheutuvia saastepäästöjä yhteisössä; vähemmän saastuttavan teknologian käyttö edistää yhteisön strategisia tavoitteita happamoitumisen estämiseksi, (7) kiinteiden polttoaineiden hyödyntämiseen käytettävän aikaisempaa tehokkaamman saastuttamattoman teknologian edistäminen auttaa vähentämään kasvihuonekaasujen ja globaalin ilmastonmuutoksen vaaraa; tästä syystä on suotavaa tehdä laajaa yhteistyötä, jotta merkittäviä tuloksia saataisiin aikaan, (8) on toivottavaa, että kiinteiden polttoaineiden hyödyntämiseen käytettävää saastuttamatonta teknologiaa edistetään sekä kotimaisten että pienten kaupallisten ja teollisuuskäyttöön tarkoitettujen kattiloiden että myös suurten sähkövoimalaitosten osalta, (9) komissio on 13 päivänä joulukuuta 1995 hyväksynyt valkoisen kirjan "Euroopan unionin energiapolitiikka", jossa linjataan yhteisön energiapolitiikan uudet tavoitteet jäsenvaltioiden politiikan yhdenmukaistamiseksi ja lähentämiseksi; valkoisessa kirjassa todetaan, että uusi saastuttamaton kiinteiden polttoaineiden käytön teknologia voi edistää monien erilaisten polttoaineiden käyttöä siten, että niillä on edelleen tärkeä osuus yleisessä energiataseessa, kun niiden ympäristökuva samalla on aiempaa parempi, (10) kiinteiden polttoaineiden hyödyntämiseen käytettävän saastuttamattoman teknologian edistäminen ja käyttö tuovat taloudellisia etuja, kun maailmanlaajuisesti toimivien yhteisön yritysten työllistämismahdollisuudet kasvavat, (11) ympäristön saastumisen hillitsemiseksi kiinteiden polttoaineiden hyödyntämiseen käytettävää saastuttamatonta teknologiaa olisi kehitettävä pidemmälle, jotta käyttöön saataisiin entistä parempia "parhaita tekniikoita" kohtuullisin kustannuksin, (12) tietyt maat, joiden odotetaan liittyvän Euroopan unioniin tulevina vuosina, ovat hyvin voimakkaasti riippuvaisia kiinteiden polttoaineiden tuotannosta ja käytöstä energiatarpeensa tyydyttämiseksi; noudattaakseen yhteisön lainsäädäntöä kyseisten maiden on uudistettava ja parannettava energiateknologiaansa, (13) joillakin jäsenvaltioilla on omia ohjelmia, jotka koskevat kiinteiden polttoaineiden hyödyntämisessä käytettävää saastuttamatonta teknologiaa, (14) nämä ohjelmat pitäisi voida sovittaa yhteen keskenään ja yhteisön vastaavien ohjelmien kanssa, (15) on myös tärkeää edistää muuta kuin ydinenergiaa koskevan TTK-erityisohjelman rahoituksella kehitettävien teknologioiden käyttöönottoa, (16) päätöksellä 1999/21/EY, Euratom (4) hyväksytyn energia-alan toimia koskevan monivuotisen puiteohjelman (1998-2002) osana olisi tämän vuoksi hyväksyttävä erityisohjelma kiinteiden polttoaineiden hyödyntämisessä käytettävän saastuttamattoman teknologian edistämiseksi, (17) yhteisön tuen tehokkaan käytön ja päällekkäisen työn välttämiseksi komissio huolehtii siitä, että hankkeet arvioidaan ennakolta perusteellisesti; komissio seuraa ja arvioi järjestelmällisesti tukea saavien hankkeiden edistymistä ja tuloksia, (18) kiinteiden polttoaineiden käyttöä koskevat toimet voivat koskea hankkeita, jotka liittyvät kivihiilen, ruskohiilen, turpeen, bitumiemulsion, öljyliuskeen ja öljytuotteiden raskaiden jakeiden käyttöön; kyseisten hankkeiden toteuttamisessa voidaan ottaa huomioon myös saastuttamattoman polttoteknologian soveltaminen biomassaan sekä puhtaisiin ja lajiteltuihin jäteperäisiin polttoaineisiin, myös silloin kun nämä ovat sekoitettuina kiinteisiin polttoaineisiin, (19) Euroopan parlamentti ja yhteisön teollisuus ovat ilmoittaneet olevansa hyvin kiinnostuneita hiilen hyödyntämiseen käytettävän saastuttamattoman teknologian kehittämisestä, jotta kyseistä teknologiaa voitaisiin käyttää yhteisössä ja muualla maailmassa, (20) on poliittisesti ja taloudellisesti toivottavaa, että assosioituneet Keski- ja Itä-Euroopan maat voivat osallistua ohjelmaan 21-22 päivänä kesäkuuta 1993 Kööpenhaminassa kokoontuneen Eurooppa-neuvoston päätelmien ja komission asiasta toukokuussa 1994 antaman tiedonannon mukaisesti; myös Kyproksen olisi voitava osallistua ohjelmaan, (21) Amsterdamissa 16 ja 17 päivänä kesäkuuta 1997 kokoontunut Eurooppa-neuvosto painotti kiinteisiin polttoaineisiin liittyvän tutkimuksen ja kehittämisen merkitystä pyytäessään, että nykyisin Euroopan hiili- ja teräsyhteisön perustamissopimuksen nojalla tuettavaa alan tutkimusta jatketaan soveltuvassa muodossa myös kyseisen sopimuksen päätyttyä vuonna 2002, (22) on tarpeen saattaa teollisuuden käyttöön tulokset, jotka on saatu Euroopan hiili- ja teräsyhteisön rahoittamasta tutkimuksesta, (23) olisi suunniteltava teollisuuden strategista yhteistyötä edistäviä toimia, jotta teollisuutta kannustettaisiin vaihtamaan kokemuksia esimerkiksi ympäristönormien noudattamisesta, (24) kiinteiden polttoaineiden hyödyntämisessä käytettävän saastuttamattoman teknologian edistäminen, esittely ja hyödyntäminen koko yhteisössä todennäköisesti lujittaa yhteisön taloudellista ja sosiaalista yhteenkuuluvuutta, kuten Euroopan yhteisön perustamissopimuksen 130 a artiklassa edellytetään, (25) tähän päätökseen sisältyy 6 päivänä maaliskuuta 1995 annetun Euroopan parlamentin, neuvoston ja komission julistuksen (5) 2 kohdan mukainen rahoitusohje ohjelman koko keston ajaksi, mikä ei vaikuta perustamissopimuksessa määriteltyyn budjettivallan käyttäjän toimivaltaan; olisi otettava huomioon, että uudet rahoitusnäkymät neuvotellaan tämän ohjelman toteuttamisen aikana, ja (26) Euroopan yhteisön perustamissopimuksessa ei sen 235 artiklassa annetun toimivallan lisäksi ole muita määräyksiä tämän päätöksen tekemiseksi tarvittavista valtuutuksista, ON PÄÄTTÄNYT SEURAAVAA: 1 artikla 1. Yhteisö toteuttaa ajanjaksona 1998-2002 energia-alan toimia koskevan monivuotisen puiteohjelman osana kiinteiden polttoaineiden hyödyntämiseen käytettävän saastuttamattoman teknologian edistämiseen tähtäävän erityisohjelman, jäljempänä "Carnotohjelma". 2. Päätöksen 1999/21/EY, Euratom 1 artiklan 2 kohdassa lueteltujen ensisijaisten tavoitteiden lisäksi Carnot-ohjelmalla pyritään: - saastuttamattoman ja tehokkaan teknologian käytön edistämiseen kiinteitä polttoaineita käyttävissä laitoksissa, tästä käytöstä aiheutuvien päästöjen, kuten hiilidioksidipäästöjen, rajoittamiseksi, - rohkaisemaan kiinteiden polttoaineiden hyödyntämiseen käytettävän edistyksellisen, saastuttamattoman teknologian kehittämistä, jotta käyttöön saataisiin entistä tehokkaampaa "parasta käytössä olevaa teknologiaa" kohtuullisin kustannuksin. 2 artikla Rahoitusohje Carnot-ohjelman toteuttamiseksi on 3 miljoonaa ecua. Tästä määrästä 1,2 miljoonaa ecua on tarkoitettu ajanjaksoksi 1998-1999. Ajanjaksoa 2000-2002 koskeva rahoitusohje tarkistetaan, jollei 1,8 miljoonan ecun määrä vastaa kyseisen ajanjakson rahoitusnäkymiä. Budjettivallan käyttäjä myöntää vuosittaiset määrärahat rahoitusnäkymien rajoissa. 3 artikla Ohjelmasta rahoitetaan kahdenlaisia saastuttamattomaan kiinteiden polttoaineiden käytön teknologiaan liittyviä toimia: a) toimenpiteet sellaisen yhteistyön edistämiseksi, jonka tarkoituksena on parantaa markkinoita koskevaa ja teknistä kansallisten, yhteisön tasolla toteutettavien ja kansainvälisten toimien välistä tietoa kehittämällä tarkoituksenmukaisia keinoja tiedonvaihtoa varten, poistaa esteitä ja arvioida tässä artiklassa säädettyjen toimien vaikutusta; b) teollisuuden strategisen yhteistyön tukemiseen tähtäävät toimenpiteet, kuten yritystyöryhmät ja seminaarit, teollisuusvierailut, tutkimukset, arvioinnit ja neuvotteluryhmittymät, joiden tavoitteena on edistää energiatarkoituksiin, esimerkiksi lämmön ja sähkön yhdistettyyn tuotantoon käytettävän saastuttamattoman teknologian käyttöä teollisuudessa. Toimenpiteisiin sisältyy eurooppalaisen kiinteiden polttoaineiden hyödyntämiseen käytettävän saastuttamattoman teknologian viennin edistäminen. 4 artikla Yhteisön osuus 3 artiklan a kohdassa tarkoitettujen toimenpiteiden rahoituksesta on 50-100 prosenttia niiden kokonaiskustannuksista. Yhteisön osuus 3 artiklan b kohdassa tarkoitettujen toimenpiteiden rahoituksesta on 30-50 prosenttia niiden kokonaiskustannuksista. Jäljelle jäävä osuus 3 artiklassa tarkoitettujen toimien rahoituksesta voidaan rahoittaa julkisista tai yksityisistä varoista tai näistä molemmista. 5 artikla Komissio määrittelee vuosittain 3 artiklassa tarkoitettujen toimenpiteiden suuntaviivat. Komissio päättää yhteisön rahoituksen määrästä ja ehdoista, ja sille on toimitettava vuosittain luettelo ehdotetuista 3 artiklassa tarkoitetuista toimenpiteistä ja elimistä, joiden on tarkoitus ne toteuttaa. Komissio allekirjoittaa näitä tukitoimenpiteitä koskevat sopimukset kyseisten elinten kanssa. Jäljempänä 7 artiklassa tarkoitettu komitea avustaa komissiota kyseisten suuntaviivojen määrittelemisessä ja rahoitusta koskevissa päätöksissä. 6 artikla Komissio huolehtii Carnot-ohjelman toteuttamisesta. Edellä 3 artiklassa tarkoitettujen toimien toteuttamiseksi komissio soveltaa 7 artiklan mukaista menettelyä. 7 artikla Ohjelman toteuttamisessa komissiota avustaa päätöksen 1999/21/EY, Euratom 4 artiklassa tarkoitettu komitea. 8 artikla Carnot-ohjelman toteuttamista koskeva tarkastelu sekä sisäinen ja ulkoinen arviointi tehdään päätöksen 1999/21/EY, Euratom 5 artiklan mukaisesti. 9 artikla Assosioituneet Keski- ja Itä-Euroopan maat voivat osallistua Carnot-ohjelmaan niiden yhteisön ohjelmiin osallistumista koskevien edellytysten, muun muassa rahoitusmääräysten mukaisesti, jotka on vahvistettu assosiaatiosopimusten lisäpöytäkirjoissa tai itse assosiaatiosopimuksissa. Myös Kypros voi osallistua Carnot-ohjelmaan lisämäärärahojen perusteella samojen sääntöjen mukaisesti kuin EFTA- ja ETA-maat ja sen kanssa sovittavan menettelyn mukaisesti. 10 artikla Tämä päätös on osoitettu kaikille jäsenvaltioille. Tehty Brysselissä 14 päivänä joulukuuta 1998. Neuvoston puolesta W. MOLTERER Puheenjohtaja (1) EYVL C 328, 26.10.1998 (2) EYVL C 214, 10.7.1998, s. 44 (3) EYVL C 315, 13.10.1998, s. 1 (4) Ks. tämän virallisen lehden sivu 16 (5) EYVL C 102, 4.4.1996, s. 4